שלום דובער וולפא

הרב שלום דובער הלוי וולפא (נולד בי"א באדר א' ה'תש"ח, 21 בפברואר 1948) הוא ראש כולל עיוני ו'מכון הרמב"ם השלם' בביתר עילית. הוא גם ראש המטה העולמי להצלת העם והארץ ולשעבר ראש מפלגת ארץ ישראל שלנו.

==קורותיו==
נולד וגדל בירושלים ליפה, בתו של הרב עזריאל זליג סלונים, ויצחק וולפא (אחיו של הרב יהודה דוד וולפא). למד בישיבת היישוב החדש בתל אביב, בישיבת קול תורה וישיבת תומכי תמימים בכפר חב"ד. בשנת תשכ"ז נסע ללמוד בישיבת תומכי תמימים 770 בניו יורק.

אחרי חתונתו בהוראת הרבי מלובביץ' עבר להתגורר בקריית גת וניהל שם את ישיבת חב"ד ורשת של מוסדות חינוך חב"ד בעיר. לאחר שהמוסדות נקלעו לקשיים כספיים כבדים הוא פרש מהניהול והעביר את הישיבה לרב משה הבלין.

בשנת 2006 הקים בעיר ביתר עלית את מכון "הרמב"ם השלם" העוסק בפיענוח וביאור ספרו של הרמב"ם היד החזקה. בשנת תשס"ז (2007) יצא לאור הכרך הראשון במסגרת הפרויקט, על הלכות שבת פרקים א–ד. בשנת 2010 עבר לגור בעיר זו.

===פעילות ציבורית===
וולפא הוא מן המנהיגים הבולטים של הזרם המשיחיסטי בחב"ד. הוא תמך בפרסום זיהויו של הרבי מלובביץ' כמשיח עוד בימי חיי הרבי. הרבי נזף בו על כך והתרה בו שיימנע מכל פעולה כזו בעתיד, בין היתר בנימוק שפרסומים כאלו מרחיקים אנשים מלימוד תורת החסידות. עם זאת, הרבי מלובביץ' עודדו בשנת תשמ"ז לכתוב חיבורים אחרים. בתשנ"א שאל את הרבי שוב בעניין, והוא ענה לו שידפיס את ספרו בהשמטת קטעים שעלולים להרחיק אנשים, ואכן הספר ראה אור בהשמטת כמה קטעים.

הרב וולפא כתב למעלה מ-40 ספרים במגוון נושאים הלכתיים ותורניים, חלקם נכתבו כמענה או כהתרסה כלפי מתנגדי דרכו של הרבי מחב"ד. בשנת ה'תש"ם (1979) הוציא לאור את הספר "דעת תורה" העוסק באיסור מסירת שטחים לאויבי ישראל לדעת הרבי מחב"ד, והתראיין בעניין בכלי התקשורת. בעת פינוי חבל ימית הגיע לגור במקום. בשנת תשמ"ב 1982 הוציא את הספר "שלום שלום ואין שלום" ובו טען כי אין מציאות של שלום עם העולם הערבי.

בעקבות מאבקו של מנהיג הציבור הליטאי הרב אלעזר מנחם מן שך ברבי מחב"ד, הוציא וולפא סדרת ספרים בשם "ידבר שלום" שבהם חלק על חידושיו של הרב שך, בספרו "אבי עזרי".

בעקבות הוראת הרבי מחב"ד להעדיף חבישת פאה נכרית לכיסוי ראש לנשים, ניהל מאבק נגד עסקנים שהתנגדו לחבישת פאה לנשים. בעקבות תמיכת הרב מאיר מאזוז (בהקדמתו לספר עבד לעבדי ה') בדעת המתנגדים לחבישת פאה, הוציא לאור וולפא את הספר "לקט שכחת הפאה"<ref name=":0"></ref> ובו מענה לחששותיו של הרב מאזוז בצירוף דעתם של רבנים התומכים בחבישת פאה. בפרשה סביב חבישת הפאות שיובאו מהודו, שהסעירה בשנת תשס"ד (2004) את העולם החרדי, הצטרף לעמדת המתירים והוציא לאור ספר בנושא בשם "יקם שערה לדממה".

בשנת 2009 העניק פרסים כספיים מטעם המטה העולמי להצלת העם והארץ לחיילים מגדוד שמשון, שהניפו שלטים נגד השתתפות הגדוד בפינוי פעילי ימין מאתר ההתנחלות חומש. עקב כך הוגש נגדו כתב אישום על הסתה לאי-ציות לפקודה, בדצמבר 2017 זוכה.

ב-2011 כינה כוחות ביטחון שמפנים יישובים כ"מחבלים בשחור" וקרא לירות עליהם כדורי גומי.

===המחאה נגד תוכנית ההתנתקות===
בתקופת המחאה נגד תוכנית ההתנתקות הקים וולפא את המטה העולמי להצלת העם והארץ, יחד עם הרב יקותיאל ראפ, וארגן כנס מחאה בבנייני האומה בירושלים. ביוזמתו גם נכתב ספר תורה לזכות תושבי גוש קטיף, כשצעדת הכנסת ספר התורה החלה בכפר מימון והסתיימה בנוה דקלים. בעת הפינוי היה בגוש קטיף ודגל במאבק ללא פשרות. כאשר ראש הממשלה אריאל שרון נפל למשכב תקף את הרבנים שקראו להתפלל עבורו. לאחר הפינוי ארגן כנס מחאה תחת הסלוגן "לא נשכח ולא נסלח", בו אמר כי התפילות לשלום המדינה סייעו לשרון לבצע את ההתנתקות. היה מיוזמי הקמת מוזיאון גוש קטיף בירושלים.

בעקבות מלחמת לבנון השנייה יזם קמפיין בשם "אמרנו לכם" שבמהלכו הפיץ מיליון חוברות הסברה בעיתונות הישראלית נגד תוכנית ההתכנסות ותוכנית ההתנתקות. כמו כן יצא בקמפיין "יש דין ויש דיין" שבו פרסם את תמונות האחראים לביצוע תוכנית ההתנתקות, וטען כי כל מי שנתן ידו לאותה תוכנית נענש "משמיים".

===תנועת ארץ ישראל שלנו===
בשנת 2008 הקים יחד עם ברוך מרזל את מפלגת ארץ ישראל שלנו, שהתמודדה בבחירות לכנסת השמונה עשרה (2009) במסגרת רשימת האיחוד הלאומי והכניסה את נציגה ד"ר מיכאל בן ארי לכנסת ה-18. בבחירות לכנסת ה-19 תמך וולפא במפלגת הבית היהודי בראשות נפתלי בנט. עובדה זו ונימוקים נוספים הביאו לפרישת רבני ארץ ישראל שלנו מתנועתו.

מאז הבחירות לכנסת העשרים ואחת המפלגה משמשת כמפלגת מדף.

== חיים אישיים ==
אחיו הרב מנחם מנדל, הוא רב קהילת חב"ד ושליח חב"ד הראשי בנתניה. לרב וולפא 11 ילדים, בהם:
* בתו נחמה דינה (נחמי) נשואה לרב נחמיה וילהלם והם משמשים כשליחי חב"ד בבנגקוק בירת תאילנד.
* בנו, הרב עזריאל זליג משמש כר"מ בישיבת תורת אמת (חב"ד) בירושלים.
* בנו הרב צבי הירש וחתנו הרב מנחם פלמן משמשים כשליחי חב"ד ביישוב עומר.

== ספריו ==

==קישורים חיצוניים==
* אתר [http://www.sos-israel.com/ המטה העולמי להצלת העם והארץ] שבראשו עומד וולפא
* ירעם נתניהו, [http://www.nrg.co.il/online/11/ART1/566/727.html שליפות עם הרב שלום וולפא - ראש המטה להצלת העם והארץ], 10 באפריל 2007, nrg יהדות.
* עידן יוסף, [http://www.news1.co.il/Archive/001-D-150683-00.html?tag=01-07-00 מזוז יבחן הגשת כתב אישום נגד וולפא] news1
* יצחק שטיינר, [http://www.sos-israel.com/index.asp?catID=51385&siteLang=3 המבשר בכתבת פרופיל על ספרי הרב וולפא] א סיון ה'תשע"א, אתר ארץ ישראל שלנו
* [https://youtu.be/yxLFmBFF6aU הפכנו ללעג וקלס בעולם] הרב וולפא, ערוץ 2
* מנחם זיגלבוים, [https://chabad.info/magazine/496613 פרסום זהות הגואל: הרבי שאסר הוא הרבי שהתיר], ראיון בשבועון בית משיח שפורסם באתר חב"ד אינפו, כ"ה בסיון ה'תש"פ
* 
* [https://www.inn.co.il/tags/%D7%94%D7%A8%D7%91_%D7%A9%D7%9C%D7%95%D7%9D_%D7%93%D7%91_%D7%95%D7%95%D7%9C%D7%A4%D7%90 כל הכתבות והראיונות - הרב שלום דב וולפא], באתר ערוץ 7

==הערות שוליים==

קטגוריה:פעילי ימין רדיקלי ישראלים
קטגוריה:רבני חב"ד
קטגוריה:משפחת גולדברג-ידלר
קטגוריה:משפחת סלונים
קטגוריה:בוגרי ישיבת היישוב החדש
קטגוריה:בוגרי ישיבת קול תורה
קטגוריה:ראשי כולל אברכים ישראלים
קטגוריה:מחברי ספרות תורנית
קטגוריה:מחברי ספרי שו"ת
קטגוריה:קריית גת: רבנים
קטגוריה:המחאה נגד תוכנית ההתנתקות: אישים
קטגוריה:ישראלים שנולדו ב-1948